b'\n_START_ARTICLE_\nGiedrius Tomas Bura\xc4\x8das\n_START_SECTION_\nBiografija\n_START_PARAGRAPH_\n1986\xc2\xa0m. baig\xc4\x97 biologij\xc4\x85 (specializacija\xc2\xa0\xe2\x80\x93 biofizika) VU Gamtos moksl\xc5\xb3 fakultete._NEWLINE_1996\xc2\xa0m. apgyn\xc4\x97 disertacij\xc4\x85 i\xc5\xa1 neurofiziologini\xc5\xb3 d\xc4\x97mesio valdymo mechanizm\xc5\xb3 regos sistemoje Salko institute ir Kalifornijos universitete (San Diege), neurobiologijos moksl\xc5\xb3 daktaras (Ph. D.)._NEWLINE_1983\xe2\x80\x931986\xc2\xa0m. dirbo VU Gamtos fakulteto Biofizikos ir biochemijos katedroje; 1986\xe2\x80\x931990\xc2\xa0m.\xc2\xa0\xe2\x80\x93 Puslaidininki\xc5\xb3 fizikos institute._NEWLINE_1988\xe2\x80\x931991\xc2\xa0m. \xe2\x80\x9eAtgimimo\xe2\x80\x9c priedo \xe2\x80\x9eAu\xc5\xa1rin\xc4\x97\xe2\x80\x9c korespondentas._NEWLINE_1992\xe2\x80\x931999\xc2\xa0m. dirbo Salko biologijos instituto (La Jolla, Kalifornijos valstija) Regos centre; 1997\xe2\x80\x931999\xc2\xa0m.\xc2\xa0\xe2\x80\x93 H. Hugheso medicinos institute; 1999\xe2\x80\x932002\xc2\xa0m.\xc2\xa0\xe2\x80\x93 Salko biologijos instituto (La Jolla, Kalifornijos valstija) Sistem\xc5\xb3 neurobiologijos laboratorijoje._NEWLINE_2000\xe2\x80\x932002\xc2\xa0m. Nidos (Lietuva) Auk\xc5\xa1t\xc5\xb3j\xc5\xb3 studij\xc5\xb3 instituto projekto \xe2\x80\x9eNeuronini\xc5\xb3 atsak\xc5\xb3 moduliavimas\xe2\x80\x9c direktorius (finansuojama NATO ir NSF). _NEWLINE_Nuo 2002\xc2\xa0m. dirba Funkcinio branduolinio magnetinio rezonanso vaizdavimo centre (Kalifornijos universitetas, San Diegas). Iki 2007\xc2\xa0m. afilijuotas su Salko instituto Sistem\xc5\xb3 Neurobiologijos laboratorija._NEWLINE_Nuo 1997\xc2\xa0m. publikuoja mokslo populiarinimo straipsnius \xe2\x80\x9eMoksle ir gyvenime\xe2\x80\x9c._NEWLINE_Nuo 1992\xc2\xa0m. Tarptautin\xc4\x97s smegen\xc5\xb3 tyrimo organizacijos ir Neuromoksl\xc5\xb3 draugijos, 2002\xc2\xa0m. \xc5\xbdmogaus smegen\xc5\xb3 topografijos organizacijos narys. 1988\xe2\x80\x931989\xc2\xa0m. Jaun\xc5\xb3j\xc5\xb3 mokslinink\xc5\xb3 klubo \xe2\x80\x9ePo Zodiaku\xe2\x80\x9c (prie Lietuvos MA) viceprezidentas. 2009\xe2\x80\x932012\xc2\xa0m. Pasaulio lietuvi\xc5\xb3 bendruomen\xc4\x97s XIII-tojo Seimo narys._NEWLINE_Gyvena San Diege (JAV) ir Vilniuje (Lietuvoje).\n_START_SECTION_\nMokslin\xc4\x97 veikla\n_START_PARAGRAPH_\nSvarbiausi darbai i\xc5\xa1 smegen\xc5\xb3 regos centr\xc5\xb3 veiklos, neuronini\xc5\xb3 d\xc4\x97mesio valdymo mechanizm\xc5\xb3 \xc5\xbemogaus ir kit\xc5\xb3 primat\xc5\xb3 regos sistemoje ir dirbtinio intelekto tyrimo._NEWLINE_Dirbdamas Salko institute, atrado naujus neurobiologinius d\xc4\x97mesio valdymo mechanizmus reg\xc4\x97jimo sistemoje. \xc5\xa0iuo metu t\xc4\x99sia \xc5\xbemogaus smegen\xc5\xb3 d\xc4\x97mesio valdymo mechanizm\xc5\xb3 tyrimus Kalifornijos universitete naudodamas branduolinio magnetinio rezonanso (BMR) vaizdavimo metodus, kuria naujus BMR vaizdavimo metodus, taip pat skaito paskaitas VU._NEWLINE_Lietuvos mokslo populiarintojas. Para\xc5\xa1\xc4\x97 serij\xc4\x85 straipsni\xc5\xb3 apie neurobiologij\xc4\x85 \xc5\xbeurnale \xe2\x80\x9eMokslas ir gyvenimas\xe2\x80\x9c. Apie savo darbus mokslininkas populiariai pasakoja \xe2\x80\x9eLietuvos \xc5\xbeini\xc5\xb3\xe2\x80\x9c laikra\xc5\xa1\xc4\x8diui (perspausdinta \xe2\x80\x9eBalse\xe2\x80\x9c ).'